জেএফ-১৭ থান্ডার
পিএসি জেএফ-১৭ থান্ডার (উর্দু: جے ایف-١٧ گرج‎‎), বা সিএসি এফসি-১ জিয়াওলং (চীনা: 枭龙; ফিনিন: Xiāo Lóng; আক্ষরিক: "ভয়ংকর ড্রাগন"), হলো একটি হালকা এক ইঞ্জিন বিশিষ্ট মাল্টিরোল যুদ্ধবিমান। পাকিস্তান এরোনেটিকাল কমপ্লেক্স এবং চীনের চেংদু এয়ারক্রাফট ইন্ডাস্ট্রি গ্রুপ (সিএসি) একত্রে এই যুদ্ধবিমানটি নকশা ও প্রস্তুত করেছে। জেএফ-১৭ যুদ্ধবিমানটি আকাশ হতে জরিপ বা নিরীক্ষা, স্থল আক্রমণ এবং শত্রু বিমানের আক্রমণ প্রতিহত করার মতো বহুবিধ কাজে ব্যবহার উপযোগী। পাকিস্তান এই যুদ্ধবিমানটির নামকরণ করেছে জেএফ-১৭, যার অর্থ জয়েন্ট ফাইটার-১৭, অপরদিকে চীন এর নামকরণ করেছে এফসি-১ জিয়াওলং, যার অর্থ ফাইটার চায়না-১ ভয়ংকর ড্রাগন।